**Kap 3: Risttalašvuohta**

**Duogáš dieđut**

Risttalašvuohta lei dehálaš oassi olbmuid árgabeaivvis 1600- ja 1700-logus. Jos vel ledje ge olbmot ja jurddašeaddjit Eurohpás vuostálastigoahtán risttalašvuođa ja báhpaid jurdagiid, de dat elii dábálaš olbmuid árgabeaivvis.

Risttalašvuohta ja miššonárat levve 1600 ja 1700 logus Sápmái. Reformašuvdna lei ceaggan ja Luthera osku lei dohkkehuvvon ja čađahuvvui miehtá Norgga. Miššonárat galge oahpahit olbmuide rivttes risttalašvuođa ja miššunearát ja báhppat ohppe sámegiela. Guovddáš sámi miššonára lei Thomas Von Westen. Rihppaskuvllat huksejuvvojedje jagi 1736 rájes, dan várás. Erenoamážit Sápmái levve ollu báhpat. Go dáppe ledje noaiddit mat sáhtte bijagiid bidjat, dálkkodit ja ráđđádallat biruin. Danne lei dehálaš sin goavdásiid boaldit ja noiddiid goddit. Ja olbmuid oažžut jorgalit risttalašvuhtii farggamusat. Ollu olmmošlaš resurssat biddjojedje dán bargui.

Manne lei mišoneren nu viiddis Sámis? Okta sivva dasa sáhttá leat ahte Sámis lei seavdnjat ja seavdnjatvuohta lei biru ja helveha “ruoktu”. Dáppe ásse sápmelaččat, geat girkohearráid mielas ledje dego meahcceeallit ja diehtemeahttumat, ja geaid fertii gádjut ja beastit. Dasa lassin eai ádden miššonárat mo sámi luondduosku doaimmai. Danne sii balle. Leat muitaluvvon ollu muitalusat das go noaiddit ja earát leat baldán báhpaid ja miššonáraid mat bohte Sápmái. Jagi 1617 Christian 4. mearrida ahte ii leat lohpi noidošit, ii einnostit, ii baháid ii ge buriid. Noidošit lei seammá go biruin ráđđádallat ja jos noidošeapmi fuomášuvvui, de noaiddit galge boldot stuora dolas. Dáid lágaid ledje báhpat ja bismmat viežžan njuolga biibbalis. Nuppi Movssegirjjis 22:18: *Ovta noaides nissona ik don galga diktet ællet.* Dan áigge báhpat ja olbmot jáhkke biruide, gopmiide, eatnanvuložiidda ja ahte biru vánddardii eatnama alde ja vikkai fillet olbmuid. Dat mii biibbalis čuoččui, lei duohta ja olbmot galge dan mielde eallit. Girku ideologiija ja risttalašvuohta lei láhka, ja báhpat galge bargat čuovvot buot nu mo doppe čuoččui.

**ML06S oahppoulbmilat**

*Oahpahusa mihttomearri lea ahte oahppi galgá...*

* ovdandivvut Sámi ja Norgga servodatovdáneami váldoiešvuođaid 800-900 loguid rájes 1700-loguid loahpa rádjái, ja dárkileappot selvehit koloniserema Sámis, namalassii ránnáálbmogiid fásta ásaiduvvama Sápmái
* guorahallat antihkaáiggi greikka ja romalaš servodagaid, ja gávdnat ovdamearkkaid das movt dát kultuvrrat leat báidnán min iežamet kultuvrra

**Guovddáš doahpagat dán kapihttalis:**

Risttalašvuohta, girku, báhppa, muŋka, osku, noidošeapmi, attáldagat, rihppaskuvla, noiddiid oaguheapmi, ráŋggášteapmi, gillát, jápminduopmu, dálkkodit, navdit, eatnanvuloš, einnosteapmi,

**Mo sáhttá álggahit dán kapihttala?**

Ságastallet dan birra mo eiseválddit ja riikkaid gonagasat, diktatorat ja mearrideaddjit sáhttet lágaid bokte bágget olbmuid čuovvut muhtin ideologiija/oskku. Sii sáhttet “kontrolleret” olles álbmoga jáhkkit ja gáddit ahte dát lea rivttes vuohki mo eallit. Buot eará lea boastut. Buot maid mánát ohppet skuvllas lea ahte dát vuohki lea riekta ja dušše dat lea lohpi. Nu lei eallin 1600-logus. Risttalašvuohta lei rivttes ja áidna osku ja maiddái láhka. Olbmot čuvvo buot maid báhpat ja girkohearrá dadje ja jáhkke ahte dat lei riekta ja áidna vuohki mo eallit jos galgá mannat bures eallimis.

Lohket girjji: Heksefeber.

Geahčadehpet olles kapihttalis; govaid, ravdateavsttaid, govvateavsttaid ja bajilčállagiid. Dát boktá áddejumi dasa man birra áigubehtet lagabui lohkat ja oahppat.

**Ávdnasat mat leat vuohkásat ceahkkelanjas kapihttala čađadettiin:**

Interneahtta, dihtor, sálbmagirjjit, sárgunbáhpirat, čállingirjjit, giehtagirjjit ja filmmat noiddiid oaguheami birra.

Jos lehpet jurddašan čuovvut ipmilbálvalusa dahje fitnat girkus, de ferte buori áiggis šiehtadallat báhpain dahje girkobálván ja soahpat heivvolaš áiggi.

**Girjjit ohppiide:**

* Andersen, Leif Esper: Heksefeber. Aschehoug. 1976.
* Bylock, Maj: Jenta fra skogen. Damm 1991.

**Girjjit/gáldut oahpaheddjiide:**

* Rune Blix Hagen: Samer er trollmenn i norsk historie. Trolldomsforfølgelse av Samer. ČálliidLágadus 2010.
* <http://www.saivu.com/web/index.php?sladja=81&vuolitsladja=112&giella1=nor>
* <http://ansatte.uit.no/rha003/hekser.html>

**Vástádusat**

**Vástádusat Gažaldagaide s 80**

1. 1600-logus
2. Danne go sii dikšo buhcciid ja návehaste. Sii galge maid ánuhit jos lei uhcán borramuš. Jos geavai šibihiidda juoidá dahje olmmoš gean lei dikšon jámii, de sáhtii nammaduvvot noaidin.
3. Buollinduomu
4. Vai mánát galge oahppat risttalašvuođa ja gullat Ipmila birra
5. Risttalašvuođa, lohkat biibbala, sálmmaid lávlut, logi báhkkoma ja eará biibbalčállosiid máhttit bajiloaivvi

**Kommentárat bargobihtáide s 80-81**

1. Sáhttá váldit oktavuođa guovllu girkokantuvrrain dahje báhpain/diakonain. Gávdnojit vissásit čállosat ja dieđut girkostobu birra.
2. Dása dárbbašuvvojit heivvolaš gárvvut (liinnit ja gávttit, dolgepeannat dahje távvalat ja krihtat, sálbmagirjjit, biibbal, spižá, dahje soabbi) Rollat: Oahpaheaddji ja oahppit. Oahpaheaddji galgá gullat ahte buohkat máhttet bajil omd báhkkomiid ja áhčče-min. Oahppit galget maid bures hárjehallan muhtin čálabáikki biibbalis lohkat jitnosit. Oahppit čužžot jaska ja vurdet dassá go oahpaheaddji boahtá sisa. Čuožžilit.
3. Oahppit berrejit hábmen gažaldagaid ovdal go mannet jearahallat. Váruhit ahte eai leat jo/ii gažaldagat. Neahttasiiddus gávnnat dieđuid das mo jearahallamiid plánet ja čađahit.

8. Rehketbihtát sáhttet ná:

Man ollu olbmot šadde gillát jápminduomu noidošeami geažil, Norggas?

Goas ja gos bulii maŋimuš noaidedolla?

Naba vuosttaš?

9. Sámis. Miššunárat ja báhpat balle sámi noiddiin ja dáhtto dain eret beassat. Sii jáhkke ahte sámit ráđđádalle biruin.